Након окупације Југославије, 1941. године активно је учествовао у раду партијске организације у Колашину на припремама за оружани устанак, а 13. јула 1941. године ступио је у Морачки одред. Његова прва акција била напад на италијанску посаду у селу Манастир Морача, јула 1941. године. Потом је учествовао у нападу на Колашин. Касније је био у Црногорском одреду за операције у Санџаку и са њим учествовао у Пљеваљској бици, 1. децембра 1941. године. У овој бици је с групом другова, у готово најтежој ситуацији одбио неколико напада непријатеља, чиме је својој чети омогућио повлачење.